**Akaan kuvataiteilijat ry** JÄSENKIRJE 3/2017 2.9.2017

Hyvää syksyn alkua ja tervetuloa toimintaan mukaan!

Meillä on paljon päivämääriä ja kellon aikoja sovittuna, joten aloitan heti niillä.

**Syksyn näyttely 30.9-29.10.2017**. Näyttely on kaikille avoin ja sen teemahan on SUOMI 2117. Näyttely on meidän voimin auki viikonloppuisin klo 11-15. Ohjeet ovat vähän muuttuneet. Nyt voi näyttelyyn osallistua yhdellä työlläkin. Siispä tuo näyttelyyn korkeintaan 5 työtä, jotka ovat kolmen viime vuoden ajalta. Mielenkiinnolla odotan töitänne. Minä ainakin olen kovin innostunut aiheestamme.

* Tuo työt Laaksolaan ma 25.9 klo 16.30 -17.30. Laaksolassa on ma paljon ohjelmaa, siksi aika on tuollainen. Jyrytysmaksu on 10 e. Tarkista töiden ripustusmahdollisuus.
* Samalla kun tuot työsi, niin katso itsellesi sopiva valvonta-aika. (Tämä on toivottavaa, mutta ei pakollista. On mielenkiintoista kohdata näyttelyvieraat. Jos et ole ennen valvonut, niin me opastamme sinua.)
* Jyrytys on ke 27.9. Päätimme hallituksessa jyryttää näyttelyn itse. Nyt on sovittu työryhmäksi Anneli Vainonen, Himmu Salo ja minä. Jyrytyksen jälkeen on kaikille yhteinen ripustus noin klo 18.
* Näyttelyn avajaiset ovat pe 29.9 klo 18.00

**Syyskokous** on näyttelyn loputtua 29.10 klo 15. KUTSUMME sinut vaikuttamaan toimintaamme.

**Taidekurssille** on sovittu opettajaksi Heli Innala Lempäälästä ja ajankohdaksi viikonloppu 21-22.10 klo 10-15. Aiheena on hiilipiirustus. Paikkaa en ole vielä varmistanut. Kurssi on joko Laaksolassa tai Toijalan (Lastumäen) yhteiskoululla. Siitä tarkemmin ilmoittautuneille. Kurssin hinta on 30 e. Olemme saaneet kurssille kaupungin kohdeapurahan, joten kurssin pitää olla kaikille avoin. Päätimme kuitenkin antaa jäsenille mahdollisuuden ilmoittautua ennen kuin laitamme kurssitiedot lehteen. Siispä ilmoittaudu kurssille ennen lokakuuta minulle mieluiten tekstiviestillä tai sähköpostilla.

**Jäsensivujen päivityksestä ja kuvauksesta**. Jäsensivun voi päivittää tai sitten tehdä ihan uuden. Mia Joki tulee kuvaamaan jäseniä ja taideteoksia Laaksolaan la 7.10 klo 14 alkaen. Huom! Ota teokset mukaasi, jos ne eivät ole jo näyttelyssä. Kuvataiteilijat maksavat Mialle korvauksen. Rahatilanteemme vuoksi päätimme periä jäseniltä pienen 10 e maksun kuvien vaihdosta tai uusien jäsensivujen tekemistä. Ota raha mukanaan kuvauksiin tullessa. Jos olet tyytyväinen nykyisiin kuviisi jäsensivuilla, voit päivittää vain tekstin. Se ei maksa jäsenelle mitään.

Yhdistyksen tilinumero on vaihtunut. Uusi tilinumero on FI 39 5472 0420 0987 23. (Vanha on vielä voimassa.) Muistathan, että jäsenyys säilyy vain maksamalla jäsenmaksu. Joillakin oli vielä tämän vuoden 15 e **jäsenmaksu** maksamatta.

Taiteellista syksyä kaikille ja tapaamisiin

Kristiina

kristiina.maijala@pp.inet.fi 040 849 4522

PS. Liitän tähän kutsun Anneli Vainosen lopputyönäyttelyyn Iittalan vanhalla puukoululla 9-17.9 klo 11-18 ja avajaisiin 9.9 klo 17-19. (Välittäkää te toisetkin minulle tietoa näyttelyistänne, niin ilmoitan niistä eteenpäin.)